ལབ་ཙེ་བཅའ་ཚུལ་དང་དེའི་བྱ་བྱེད་ཀྱི་ཆོ་གའི་རིམ་པ་
ལྔ་བ། ལབ་ཙེ་བརྩིགས་པ།
ད་ནི་ལབ་ཙེའི་བརྩིགས་པའི་རིམ་པ་ལས་ཡོན་བདག་རྣམས་ཀྱིས་མཐོང་ཆེན་དང་དང་དོད་ཆེན་པོ་བྱེད་པ་སྟེ།ལྷ་ཚོགས་ཐམས་ཅད་གནས་འདིར་སྤྱན་འདྲེན་པའོ།། དེ་ནི་དུང་དཀར་སྦུབ་ཆ་སིལ་སྙན་སོགས་རོལ་མོའི་དབྱངས་དང་བཅས་པའི་སྒོ་ནས། ཀྱེ་དེ་རིང་སྲིད་པའི་ཉི་མ་ལ།། དཀོན་མཆོག་གསུམ་པོ་དགོངས་སུ་གསོལ།། དཀོན་མཆོག་རིན་ཆེན་དཔལ་ཞིང་འདིར།། སྙན་གསན་ལ་ནི་ཐུགས་དགོངས་ཤིག། བླ་མ་ཡི་དམ་མཁའ་འགྲོ་རྣམས།། མཆོད་པའི་གནས་འདིར་གཤེགས་སུ་གསོལ།། ཆོས་སྐྱོང་དཔའ་དགོན་བདུན་ཅུ་རྣམས།། མཆོད་པའི་གནས་འདིར་གཤེགས་སུ་གསོལ།། ལྷ་ཆེན་བརྒྱད་དང་ཀླུ་ཆེན་བརྒྱད།། གཟའ་ཆེན་བརྒྱད་དང་རྒྱུ་སྐར་ཚོགས།། རྒྱལ་ཆེན་སྡེ་བཞི་འཁོར་བཅས་རྣམས།། མཆོད་པའི་གནས་འདིར་གཤེགས་སུ་གསོལ།། ས་འོག་ས་སྟེང་ས་བླ་ན།། གནས་པའི་ས་བདག་ཀླུ་གཉན་དང་།། འབྱུང་བ་ལྔ་ཡི་ས་བདག་རྣམས།། མཆོད་པའི་གནས་འདིར་གཤེགས་སུ་གསོལ།། ལོ་ཟླ་ཞག་དུས་ཕྱོགས་མཚམས་ལྷ།། མཆོད་པའི་གནས་འདིར་གཤེགས་སུ་གསོལ།། རྨ་གཉན་སྦོམ་ར་ལ་སོགས་པའི།། གཉན་རིགསས་འཁོར་བཅས་གཤེགས་སུ་གསོལ།། མིང་སྲིང་ལྕམ་དྲལ་ལ་སོགས་པའི།། རྨ་གཉན་འཁོར་བཅས་གཤེགས་སུ་གསོལ།། འཛམ་བུ་ཀླུ་ཆེན་ལ་སོགས་པའི།། ཀླུ་རིགས་འཁོར་བཅས་གཤེགས་སུ་གསོལ།། གཉན་ཆེན་ཐང་ལྷ་ལ་སོགས་པའི།། གཉན་རིགས་འཁོར་བཅས་གཤེགས་སུ་གསོལ།། ལྷ་བཙན་མུ་ལེ་ལ་སོགས་པའི་བཙན་རིགས་འཁོར་བཅས་གཤེགས་སུ་གསོལ།། ཧང་ཀའི་རྒྱལ་བོ་ལ་སོགས་པའི།། ས་བདག་འཁོར་བཅས་གཤེགས་སུ་གསོལ།། གཞན་ཡང་ཡུལ་རིགས་གནས་པ་ཡི།། རྒྱ་གར་རྒྱ་ནག་བོད་ཀྱི་ཡུལ།། བལ་ཡུལ་མོན་ཡུལ་ཧོར་ཡུལ་དང་།། ཁྱད་པར་ཡུལ་ཕྱོགས་འདི་ཉིད་ཀྱི།། ས་བདག་ཀླུ་གཉན་འཁོར་བཅས་རྣམས།། མཆོད་པའི་གནས་འདིར་གཤེགས་སུ་གསོལ།། ཞེས་ཐེངས་མང་ཤུགས་དྲག་གིས་སྤྱན་དྲངས་པར་བསམ། སྤྱན་འདྲེན་ཐུབ་མིན་ལའང་ཐེ་ཚོམ་ཟ་མཁན་ཕལ་ཆེར་མེད་པ་སྟེ་དཔེ་རུ་གྲུབ་འདུག ཚང་མས་ཤེས་གསལ་ལྟར། སྐབས་དེར་ལྷ་སྤྱན་འདྲེན་པ་ནི་རེ་ཞིག་གི་མགྲོན་འབོད་ཙམ་མ་ཡིན་པར་གཏན་དང་ཡུན་དུ་བཞུགས་པའི་ཁྱིམ་འཛིན་བདག་པོ་དང་མཚུངས་པར་འདུག་དགོས་རྒྱུའི་རེ་སྨོན་དང་ཞུ་ཚིག་ནན་མོས་ལྷ་དག་བཞུགས་སུ་གསོལ་བའི་ཆོ་ག་ཞིག་སྟེ །ཀྱེ་ལབ་ཙེ་གཉན་པོའི་ཕོ་བྲང་འདིར།། སྤྱན་འདྲེན་བཞུགས་སུ་གསོལ་བ་ནི།། ལབ་ཙེ་འདི་ཡི་རྩེ་མོ་རུ།། ཆོས་སྐྱོང་སྲུང་མ་བཞུགས་སུ་གསོལ།། ལབ་ཙེ་འདི་ཡི་རྩ་བ་རུ།། ས་བདག་ཀླུ་གཉན་བཞུགས་སུ་གསོལ།། ཞེས་ཞུ་བ་ཡང་ཡང་བྱེད་པ་དང་། དེ་ནས་རོལ་མོའི་དབྱངས་དང་བཅས་པས་དགྱེས་པའི་ཚུལ་གྱིས་སེམས་གཡེང་བ་མེད་པར་དང་བའི་སྒོ་ནས་འདི་སྐད་དོ།། ཀྱེ་སངས་རྒྱས་རྐང་གཉིས་གཙོ་བོ་བདེན་པའི་མཆོག། ཆོས་ཉིད་ཆགས་དང་བྲལ་ཏེ་བདེན་པའི་མཆོག། དགེ་འདུན་འདུས་པའི་གཙོ་སྟེ་བདེན་པའི་མཆོག། བདེན་པའི་མཆོག་ནི་དཀོན་མཆོག་གསུམ་དག་གི། ཉི་མ་ཐམས་ཅད་དགེ་བ་ཡིན།། རྒྱུ་སྐར་ཐམས་ཅད་བཟང་བ་ཡིན།། བཅོལ་བའི་ལབ་ཙེ་ལེགས་གྲུབ་ཕྱིར།། དེ་རིང་བདག་སོགས་མགོན་སྐྱབས་སུ།། སངས་རྒྱས་ཆོས་དང་དགེ་འདུན་དང་།། བྱང་སེམས་ཉན་ཐོས་རང་རྒྱལ་སོགས།། དཔའ་བོ་མཁའ་འགྲོ་ལ་སོགས་པའི།། བཀའ་སྡོད་དམ་ཅན་སྲུང་མ་དང་།། སྟེང་འོག་ཕྱོགས་བཅུ་དག་གནས་པའི།།  ལྷ་ཀླུ་གཞི་བདག་ཕྱོགས་སྐྱོང་བཅུ།། སྡེ་བརྒྱད་བྲན་གཡོག་འཁོར་དང་བཅས།། ཁྱད་པར་ཡུལ་ཕྱོགས་འདི་དག་གི། སྐྱོབ་བྱེད་ལྷ་ཀླུའི་རིགས་ལ་སོགས།། གཉུག་མར་གནས་པ་ཐམས་ཅད་ཀུན།། རྣལ་འབྱོར་བདག་གིས་སྤྱན་འདྲེན་ནོ།། ཐོགས་མ་མེད་པར་འདིར་བྱོན་དང་།། ལབ་ཙེ་དཀྱིལ་འཁོར་གནས་མཆོག་འདིར།། བདག་གིས་མཆོད་རྫས་དགའ་སྟོན་བཤམས།། རང་རང་མོས་པའི་རྟེན་རྫས་འབུལ།། དགྱེས་པར་བཞེས་ལ་དོན་ཀུན་མྱུར་དུ་སྒྲུབས།། ཞེས་འཕྲིན་ལས་བཅོལ་ཞིང་རིམ་བཞིན་ཕྱག་འཚལ་བའི་ཆོ་ག་དང་མཆོད་གཏོར་འབུལ་བའི་ཆོ་ག་གྲུབ་མ་ཐག་ཏུ་རྒྱན་འཛུགས་ཀྱི་ཆོ་ག་ཞིག་སྤེལ་སྲོལ་མཆིས་ཏེ།  ཀྱེ་དེ་རིང་སྲིད་པའི་ཉི་མ་ལ།། བདག་དང་ཡོན་བདག་དོན་ཆེད་དུ།།  སྲིད་པའི་ལབ་ཙེ་གཉན་པོ་བཞེངས།། ལབ་ཙེ་མ་བུ་བཅུ་གསུམ་བཞེངས།། འདི་ལ་རྒྱན་རྣམས་འཛུགས་པ་ནི།། གཡུལ་ལས་རྣམ་རྒྱལ་ཁྲབ་རྨོག་འདི།། ལབ་ཙེ་གཉན་པོའི་སྟེང་དུ་བཙུགས།། ས་སྟག་གཞུ་དང་བཅས་པ་རྣམས།། ལབ་ཙེ་གཉན་པོའི་སྟེང་དུ་བཙུགས།། ཐོག་གི་ཤུགས་ལྡན་མེ་མདའ་རྣམས།། ལབ་ཙེ་གཉན་པོའི་སྟེང་དུ་བཙུགས།། དགྲ་བགེགས་སྲོག་གཅོད་གྲི་རྣོན་རྣམས།། ལབ་ཙེ་གཉན་པོའི་སྟེང་དུ་བཙུགས།། རབ་ཏུ་འབར་བའི་རལ་གྲི་རྣམས།། ལབ་ཙེ་གཉན་པོའི་སྟེང་དུ་བཙུགས།། དགྲ་བགེགས་སྙིང་ལ་གཟེར་བའི་མདུང་།། ལབ་ཙེ་གཉན་པོའི་སྟེང་དུ་བཙུགས།། རུ་མཚོན་འཕྱར་དར་བཏགས་པ་རྣམས།། ལབ་ཙེ་གཉན་པོའི་སྟེང་དུ་བཙུགས།། མཛེས་པའི་མཁན་བྱ་དཀར་བོ་རྣམས།། ལབ་ཙེ་གཉན་པོའི་སྟེང་དུ་བཙུགས།། ཤིང་རིགས་བལ་སྣས་བརྒྱན་པ་རྣམས།། ལབ་ཙེ་གཉན་པོའི་སྟེང་དུ་བཙུགས།། སྟག་པ་སྦ་སྙུག་རྩེ་རྒྱལ་རྣམས།། ལབ་ཙེ་གཉན་པོའི་སྟེང་དུ་བཙུགས།། སྦ་སྙུག་ཚིགས་གསུམ་དར་སྣས་བརྒྱན།། ལབ་ཙེ་གཉན་པོའི་སྟེང་དུ་བཙུགས།། ཤོག་བུའི་དོང་་ཙེ་སྟོང་ཕྲེང་རྣམས།། ལབ་ཙེ་གཉན་པོའི་སྟེང་དུ་བཙུགས།། བྱ་རྒོད་དང་ནི་བྱ་རོག་དང་།། སྐྱུང་ཀ་དང་ནི་འུག་པ་རྣམས།། ལབ་ཙེ་གཉན་པོའི་སྟེང་དུ་བཙུགས།། དེ་རིང་བདག་གིས་ལབ་ཙེ་བརྒྱན།། རྒྱན་དང་ལྡན་པའི་ལབ་ཙེ་འདི།། སྲིད་དང་ཞི་བའི་མགྲོན་རྣམས་དང་།། ཀླུ་བདག་ས་བདག་རྣམས་ལ་འབུལ།། བཞེས་ནས་འགལ་རྐྱེན་ཞི་བ་དང་།། མཐུན་རྐྱེན་ཕུན་སུམ་ཚོགས་པ་ཡིས།། འཕྲིན་ལས་རྣམ་བཞི་འགྲུབ་པར་མཛོད།། ཞེས་ལབ་ཙེ་ལ་མཚོན་སྣ་ཚོགས་དང་།མཁན་པའི་རྒྱུ་ལ་ཟན་སོགས་དཀར་པོའི་རིགས་བསྲེས་ཏེ་བཀྲ་ཤིས་པའི་བྱ་བཅུ་གསུམ་བཟོས་ཡོད་པ་དག་བལ་སྐུད་ཀྱིས་ལབ་ཙེ་ལ་བཏགས་ནས་འཕུར་ཚུལ་བགྱིས་པ་སོགས་ལབ་ཙེ་ལ་ནང་བཀྲ་ཤིས་པ་དང་། ཕྱི་ནས་བལྟས་ནའང་རྒྱན་ཆ་འདོགས་པ་ལྟ་བུ་ཆོ་ག་དེ་སྒྲུབ་པར་བྱེད། དེ་ནས་ལབ་ཙེ་བརྩིགས་པའི་རིམ་པ་གཙོ་གྲས་ཀྱི་མཐའ་རྟེན་བཀྲ་ཤིས་ཀྱི་ཚུལ་ལྟ་བུ་སྟེ། སྤྱན་གཟིགས་འབུལ་བ་ནི །ལབ་ཙེ་ཡི་གྲུབ་ལུགས་དང་།མཆོད་གཏོར་གྱི་རྣམ་གྲངས།ལྷ་སྲུང་ལ་རེ་བཅོལ་གྱི་སྒོ་ནས་ཅི་བགྱིས་ཅི་དྲངས་དང་།ཅི་དམིགས་ཅི་བསམ་ཐམས་ཅད་རྩིས་གྲངས་འབུལ་བ་ལྟར་ལྷ་ཡི་མཐོང་ལམ་དུ་བཀོད་པ་ལ་ཟེར་ཞིང་། མདོར་བསྡུས་ཀྱིས་བཀོད་ན། ཀྱེ་དེ་རིང་ལབ་ཙེ་གཉན་པོ་འདི།། གཞི་མ་སྟག་དང་ཟབ་ལས་བྱས།། ཚད་དང་ལྡན་པའི་སྲོག་ཤིང་བཙུགས།། ས་ཡི་སྙིང་བོ་གསེར་ལས་བྱས།། རིན་ཆེན་སྙིང་བོ་གཡུ་ལས་བྱས།། རྡོ་ཡི་སྙིང་བོ་དུང་ལས་བྱས།། འོག་ན་འདོད་དགུའི་རྫས་ཀྱི་གཏེར།། ནང་ལ་མ་བུ་བཅུ་གསུམ་དང་།། གཟུགས་འགྲོས་རྣམ་པ་སྣ་ཚོགས་དང་།། ཕྱི་རུ་རྡོ་གཉན་བརྩིགས་པ་ལ།། མདའ་མདུང་རུ་མཚོན་བ་དན་རྣམས།། མཚོན་ཆ་སྣ་ཚོགས་བཙུགས་པ་འདི།། བླ་མ་ཡི་དམ་དཀོན་མཆོག་གསུམ།། འཇིག་རྟེན་སྐྱོང་བ་མཐུ་བོ་ཆེ།། སྣང་སྲིད་ལྷ་སྲིན་སྡེ་བརྒྱད་དང་།། ཀླུ་གཉན་ས་བདག་རྣམས་ལ་འབུལ།། གསལ་བྱེད་མར་མེ་སྤྱན་ལ་འབུལ། །དྲི་ཆབ་དམ་པ་ཐུགས་ལ་འབུལ།། ཞལ་ཟས་རོ་བརྒྱ་ལྗགས་ལ་འབུལ།། རོལ་མོ་སྣ་ཚོགས་སྙན་ལ་འབུལ།། ཡིད་འོང་གཟུགས་མཛེས་སྤྱན་ལ་འབུལ།། དབྱངས་སྙན་རོལ་མོ་སྙན་ལ་འབུལ།། དྲི་ཞིམ་སྣ་ཚོགས་ཤངས་ལ་འབུལ།། དར་ཚོན་སྣ་ལྔ་སྐུ་ལ་འབུལ།། ནང་མཆོད་གཏོར་མ་ཞལ་དུ་འབུམ།། གསེར་སྐྱེམས་བདུད་རྩི་སྐྱེམས་སུ་འབུམ།། དར་སྣ་མང་པོ་གོས་སུ་འབུལ།། གསེར་དངུལ་དར་ཟབ་རྒྱན་དུ་འབུལ།། སྲ་བའི་གོ་ཆ་ལུས་ལ་འབུལ།། རྣོན་པོའི་མཚོན་ཆ་ཕྱག་ལ་འབུལ།། གཡག་དཀར་སྐུ་ཡི་རྟེན་དུ་འབུལ།། རྟ་དཀར་གསུང་གི་རྟེན་དུ་འབུལ།། ལུག་དཀར་ཐུགས་ཀྱི་རྟེན་དུ་འབུལ།། འབྲུ་ཟན་སྣ་དགུ་མཛོད་དུ་འབུལ།། འདོད་ཡོན་སྣ་ཚོགས་དཀོར་དུ་འབུལ།། གསེར་གཡུ་དུང་གསུམ་སྙིང་བོ་འབུལ།། འབྲས་ཀྱི་བྱ་ལུག་གཡག་གསུམ་འབུལ།།  ར་ལུག་འབྲི་གཡག་རྟར་བསྒྱུར་འབུལ།། བྱ་ཁྱུང་དཀར་པོ་སྟེང་དུ་འབུལ།། བྱ་རྒོད་སྨུག་པོ་མདུན་ནས་འབུལ།། སྟག་དང་སེང་གེ་མདུན་ནས་འབུལ།། དམ་རྫས་སྤྱན་གཟིགས་སྣ་ཚོགས་འབུལ།། བཞེས་ནས་བསྟན་པ་རྒྱས་པ་དང་།། འགྲོ་ལ་བདེ་སྐྱིད་འབྱུང་བ་དང་།། ལོ་ཕྱུགས་རྟག་ཏུ་ལེགས་པ་དང་།། དཔལ་འབྱོར་ཕུན་སུམ་ཚོགས་པ་དང་།། འཕྲིན་ལས་མཆོད་དོ་དཀོན་མཆོག་མཆོད།། གསོལ་ལོ་གསོལ་ལོ་ལྷ་རྣམས་གསོལ།། བསྟོད་དོ་བསྟོད་དོ་སྲུང་མ་བསྟོད།། བརྔན་ནོ་བརྔན་ནོ་གཞི་བདག་བརྔན།། རྒྱལ་ལོ་རྒྱལ་ལོ་ལྷ་རྣམས་རྒྱལ།།ལྷ་དང་སྲུང་མ་གཡས་སུ་རྒྱལ།།ཕམ་མོ་ཕམ་མོ་བདུད་རྣམས་ཕམ།།དགྲ་དང་བགེགས་རྣམས་གཡོན་དུ་ཕམ།།བཅོལ་བའི་འཕྲིན་ལས་མྱུར་དུ་སྒྲུབས།།ཀི་བསྭོ་ཆེ་འོ་ལྷ་རྒྱལ་ལོ།།ཞེས་བསང་མཆོད་རྒྱ་ཆེན་བྱེད་ལ།།གྲོ་ནས་ཀྱི་འབྲུ་ཟན་དགུང་ལ་གཏོར་ཞིང་།དུང་དང་བོའུ་སྐད་སོགས་གཞི་གཅིག་ཏུ་འདྲེས་པའི་སྣང་ཚུལ་ཡང་ཡོད།།སྐབས་འདི་ནས་ངེས་པར་ཤེས་དགོས་པ་ཞིག་ནི།སྤྱི་ན་སེམས་ཁམས་རིག་པ་དང་འབྲེལ་བ་ཡོད་པའི་རིག་གནས་ཀྱི་གཞུང་ལུགས་དང་ལག་ལེན་གཉིས་ཟུང་འབྲེལ་གྱི་བྱ་བྱེད་ཅིག་ཡིན་ན་ཞི་རྒྱས་དབང་དྲག་གམ་རྒྱས་འབྲིང་བསྡུས་གསུམ་གྱི་ཁྱད་པར་ཡོད་པ་དང་ཁྱད་པར་དེ་ལ་བརྟེན་ནས་ཐུན་མོང་མ་ཡིན་པའི་རིག་གནས་ཤིག་གི་རིན་ཐང་མངོན་པར་བྱས་པ་རེད། དེ་བཞིན་དངོས་སུ་བརྩིགས་པའི་ལབ་ཙེ་གང་ཡིན་པ་དེ། ཆོ་ག་དང་བྱ་བྱེད་ཐམས་ཅད་ཀྱང་ཞི་རྒྱས་དབང་དྲག་བཞི་ལས་དབང་དང་རྒྱས་འབྲིང་བསྡུས་གསུམ་ལས་རྒྱས་པ་ཡིན་པས། རྫས་དང་ལས་སོ་སོ་ནས་ཧ་ཅང་ཞིབ་ཚགས་དང་དམིགས་པའི་ཐད་ནས་ཀྱང་རང་ག་བ་ཞིག་གཏན་ནས་མ་ཡིན་ནོ།།གཞན་ད་དུང་གྲུབ་མཐའི་བཞེད་ལུགས་དང་།ས་ཆའི་ཁྱད་ཆོས་ལྟར“དམུ་ཐེག་ཡར་འཐེན”དང་།“བཞུགས་སུ་གསོལ་བ”“ཕྱག་འཚལ”“འཕྲིན་བཅོལ་སྨོན་ལམ“བཟོད་གསོལ”“ཤིས་པ་ཆེན་པོ”སོགས་ཀྱི་ཆོ་ག་ཕྲན་བུ་རེ་རེ་ནས་བཀོད་ཡོད་པའང་མང་དུ་མཆིས་ཀྱང་། དེ་དག་ལས་ས་ཁུལ་ཀུན་ལའང་མེད་ན་མི་རུང་བ་ལྟ་བུར་ཆགས་པ་ནི་དམུ་ཐག་ཡར་འཐེན་དང་།བཞུགས་སུ་གསོལ་བ།ཤིས་པ་ཆེན་པོ་སོགས་ཡིན་ལ།ཆོ་གའི་རིམ་པ་དང་བསྟན་དོན་སོགས་ནི་བསང་མཆོད་དག་ཏུ་བཀོད་པ་མང་བས།འདིར་དྲན་སློང་དང་གསལ་འདེབས་བྱས་པ་ཙམ་མོ།།